Numărul firmelor dizolvate a crescut cu aproape 15% în primul trimestru din acest an, până la 12.279, faţă de 10.709 în perioada similară a anului trecut, conform datelor centralizate de Oficiul Naţional al Registrului Comerţului (ONRC).
Cele mai multe dizolvări au fost înregistrate în Bucureşti, respectiv 2.540 de firme (număr în creştere cu 12,69% faţă de ianuarie - martie 2023) şi în judeţele Ilfov (705, plus 61,33%), Constanţa (620, plus 23,02%), Cluj (606, plus 18,13%), Timiş (551, minus 8,93%) şi Iaşi (468, plus 37,65%).
La polul opus, cele mai puţine dizolvări de firme au fost consemnate în judeţele Covasna, respectiv 72 (plus 24,14% faţă de primul trimestru din 2023), Ialomiţa (78, plus 25,81%), Caraş-Severin (79, plus 8,22%) şi Mehedinţi (81, minus 47,27%).
Domeniul de activitate care a înregistrat cele mai multe dizolvări de firme, în ianuarie - martie 2024, este comerţul cu ridicata şi cu amănuntul, repararea autovehiculelor şi motocicletelor, unde s-au înregistrat 3.368 de dizolvări la nivel naţional. Faţă de primul trimestru din 2023, dizolvările din acest sector au crescut cu 12,72%.
Potrivit sursei citate, construcţiile, activităţile profesionale, ştiinţifice şi tehnice, precum şi industria prelucrătoare sunt alte domenii de activitate unde s-a consemnat un număr mare de dizolvări de firme, şi anume 1.232 (plus 26,62%), 1.199 (plus 12,9%), respectiv 1.084 (plus 17,32%).
În luna ianuarie, numărul de firme insolvente se majorase cu până la 16% comparativ cu aceași perioadă a anului anterior iar în primele două luni ale anului 2024, numărul acestora era cu aproximativ 12% mai mare decât în primele două luni ale anului 2023.
În această perioadă, cele mai puţine insolvenţe s-au consemnat în judeţele Harghita - 3 (minus 50%), Caraş-Severin - 5 (plus 25%), Mehedinţi - 5 (minus 28,57%), Vaslui - 5 (minus 28,57%) şi Gorj - 6 (la fel ca în perioada similară a anului trecut).
Pe domenii de activitate, cel mai mare număr de insolvenţe s-a înregistrat în comerţul cu ridicata, amănuntul, repararea autovehiculelor şi motocicletelor, respectiv 286 (minus 6,54% comparativ cu primele două luni din 2023), construcţii - 230 (plus 25%) şi în industria prelucrătoare - 146 (plus 39,05%).
Numărul de insolvențe s-a majorat încă din ianuarie, când au fost cu aproape 17% mai numeroase comparativ cu aceeași perioadă a anului anterior. Cele mai multe firme şi PFA intrate în insolvenţă au fost înregistrate în Bucureşti, respectiv 76, număr în scădere cu 20,83% faţă de ianuarie 2023.